જ્યારે જ્યારે નરેન્દ્ર મોદીના સમર્થકોને ઝટકો વાગે ત્યારે તેમના વિરોધીઓ એવું કહીને ટોણો મારે છે કે બરનોલ લગાવો. એટલે કે બળી ગઈ હોય તો બરનોલ લગાવવાથી થોડી શાતા વળશે. તાજેતરમાં પેટ્રોલ-ડીઝલના ઊંચા ભાવના કારણે આખા દેશમાં વિરોધનો વંટોળ સહન કરનારી મોદી સરકારે પેટ્રોલ અને ડીઝલમાં અઢી રૂપિયાનો ઘટાડો કર્યો ત્યારે મોદી સમર્થકોએ વિરોધીઓને એવું કહ્યું કે હવે તમે બરનોલ લગાવો. એટલું જ નહીં કેન્દ્ર સરકારની સૂચનાનું પાલન કરી રાજ્યોની ભાજપ સરકારોએ પણ સામે અઢી રૂપિયા ઘટાડીને લોકોને થોડી રાહત આપી. આ રાહત આપતાં આપતાં ભાજપ શાસિત રાજ્યના એક મંત્રીએ કોંગ્રેસ અને મોદી વિરોધીઓને ટોણો મારતાં એવું કહ્યું કે આજે વિરોધીઓની હાલત જોવા જેવી થશે. જોકે વિરોધીઓ પાસે વધુ એક દલીલ હતી કે 25 રૂપિયા વધારીને પાંચ રૂપિયા ઘટાડવામાં શેના પોરસાવ છો? અલબત્ત આ મામલે આવી દલીલોનો ક્યારેય અંત આવવાનો નથી. કારણ કે સામ સામી દલીલો કરી રહેલા મહાનુભાવોમાંથી માંડ ચાર-પાંચ ટકા એવા હશે કે જેમને અર્થશાસ્ત્ર અને ક્રૂડ ઓઇલની આંતરરાષ્ટ્રીય રાજરમતનું જ્ઞાન હશે.